
בס"ד

בס"ד
פרשת וירא תשפ"ז, מספר 1690

"המכסה אני מאברהם" – מדוע הודיע הקב"ה לאברהם מראש 
על דינה של סדום?
יונתן מוניץ
לפני פתיחת המשא ומתן בין הקב"ה לאברהם על גורלה של סדום, פנה הקב"ה לאברהם וגילה לו את העלול לקרות לה. בהמשך מופיע מה שנראה, לכאורה, כנימוק להחלטה לשתף את אברהם בעניין:

וַה' אָמָר הַמְכַסֶּה אֲנִי מֵאַבְרָהָם אֲשֶׁר אֲנִי עֹשֶׂה. וְאַבְרָהָם הָיוֹ יִהְיֶה לְגוֹי גָּדוֹל וְעָצוּם וְנִבְרְכוּ בוֹ כֹּל גּוֹיֵי הָאָרֶץ. כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט לְמַעַן הָבִיא ה' עַל אַבְרָהָם אֵת אֲשֶׁר דִּבֶּר עָלָיו (בר' יח:יז-יט).
פירושים שונים הובאו להסבר הנמקה זו. מדרש תנחומא מסביר שהסיבה שהקב"ה נמלך באברהם הייתה, שהערים העתידות להיחרב הן חלק מהארץ המובטחת לו:

אָמַר רַבִּי יְהוּדָה בַּר לֵוִי: מָשָׁל לְמֶלֶךְ שֶׁהָיָה לוֹ פַּרְדֵּס, עָמַד וּנְתָנוֹ לְאוֹהֲבוֹ בְּמַתָּנָה. לְאַחַר יָמִים הֻצְרַךְ הַמֶּלֶךְ לָקוֹץ מִתּוֹכוֹ חָמֵשׁ קוֹרוֹת. אָמַר הַמֶּלֶךְ: אַף עַל פִּי שֶׁהוּא מִשֶּׁלִי וְנָתַתִּי אוֹתוֹ בְמַתָּנָה לְאוֹהֲבִי, אֵינוֹ דִין שֶׁאֲקַצֵּץ מִמֶּנּוּ כְּלוּם עַד שֶׁאִמָּלֵךְ בְּאוֹהֲבִי? אַף כָּךְ הַקָּדוֹשׁ בָּרוּךְ הוּא, כֵּיוָן שֶׁעָלָה אַבְרָהָם לְאֶרֶץ יִשְׂרָאֵל, אָמַר לוֹ "שָׂא נָא עֵינֶיךָ וּרְאֵה מִן הַמָּקוֹם אֲשֶׁר אַתָּה שָׁם צָפֹנָה וָנֶגְבָּה וָקֵדְמָה וָיָמָּה, כִּי אֶת כָּל הָאָרֶץ אֲשֶׁר אַתָּה רֹאֶה לְךָ אֶתְּנֶנָּה" (בר' יג:יד-טו). לְפִיכָךְ כְּשֶׁבִּקֵּשׁ לְהַחֲרִיב חֲמֵשֶׁת הַכְּרַכִּים הָאֵלּוּ, אָמַר: אֵינִי מַחֲרִיבָן חוּץ מִדַּעְתּוֹ שֶׁל אַבְרָהָם. (תנחומא בראשית, וירא ה).
בהמשך המדרש מובאת דעה אחרת, ועל פיה רצה הקב"ה שאברהם יילמד זכות על סדום:

אָמַר רַבִּי פִּינְחָס הַכֹּהֵן בַּר חָמָא, אֵין הַקָּדוֹשׁ בָּרוּךְ הוּא חָפֵץ לְחַיֵּב כָּל בְּרִיָּה... וּבַמֶּה חָפֵץ? לְהַצְדִּיק בְּרִיּוֹתָיו, שֶׁנֶּאֱמַר: "ה' חָפֵץ לְמַעַן צִדְקוֹ" (יש' מב:כא). תֵּדַע לְךָ, שֶׁבִּזְמַן שֶׁהַבְּרִיּוֹת חוֹטְאִין וּמַכְעִיסִין לְפָנָיו וְהוּא כּוֹעֵס עֲלֵיהֶן, מַה הַקָּדוֹשׁ בָּרוּךְ הוּא עוֹשֶׂה? חוֹזֵר וּמְבַקֵּשׁ לָהֶן סַנֵּגוֹר שֶׁיְּלַמֵּד עֲלֵיהֶן זְכוּת וְנוֹתֵן שְׁבִיל לִפְנֵי הַסַּנֵּגוֹר. … וְכֵן כְּשֶׁחָטְאוּ הַסְּדוֹמִיִּים גִּלָּה לְאַבְרָהָם לְלַמֵּד עֲלֵיהֶן זְכוּת, שֶׁנֶּאֱמַר: וַה' אָמָר הַמְכַסֶּה אֲנִי, מִיַּד הִתְחִיל אַבְרָהָם לְלַמֵּד עֲלֵיהֶן סַנֵּגוֹרְיָא, שֶׁנֶּאֱמַר: וַיִּגַּשׁ אַבְרָהָם וַיֹּאמַר הַאַף תִּסְפֶּה צַדִּיק עִם רָשָׁע. (שם, וירא ח).
ר' יוסף בכור שור (בפירושו לפסוקים יז-יט) מציע תשובה כללית יותר לשאלתנו: 

כך דרכו של הקדוש ברוך הוא: לגלות לעבדיו מה שהוא עושה, כדכתיב: "כִּי לֹא יַעֲשֶׂה ה' 
א-להים דָּבָר כִּי אִם גָּלָה סוֹדוֹ אֶל עֲבָדָיו הַנְּבִיאִים" (עמ' ג:ז). ואברהם, עבדי ואוהבי, ראוי שאגלה לו סודי.

רמב"ן (בפירושו לפסוק יח) מפרש שהקב"ה ביקש להגן על כבודו העתידי של אברהם:

כי השם יתברך דבר בכבוד אברהם; אמר הנה הוא עתיד להיות לגוי גדול ועצום, ויהיה זכרו בזרעו ובכל גויי הארץ לברכה, לכן לא אכסה ממנו, כי יאמרו הדורות הבאים: איך כסה ממנו, או איך נתאכזר הצדיק על שכיניו החונים עליו ולא רחם ולא התפלל עליהם כלל?

רד"ק (בפירושו לפסוק יט), לאחר שהביא נימוק כללי (הדומה לדברי בכור שור), מוסיף הסבר נוסף. על פיו, מטרתו של הקב"ה הייתה ללמד על שכר ועונש. הקב"ה הודיע מראש לאברהם על הפיכת סדום, כדי שיהיה ברור שההפיכה אינה אירוע טבעי מקרי, אלא עונש מכוון מאת ה'.

בשולי פירושים אלה, אבקש להציע כיוון נוסף שנוגע אף הוא לענייני שכר ועונש, אבל מזווית שונה. ניתן לומר, שהקב"ה הודיע לאברהם על הפורענות שעלולה לבוא על סדום, בגלל שאברהם היה שותף פעיל, גם אם שלא מדעתו, במצבה הנוכחי של סדום – מצב הגורר את הדין הקשה העומד לפגוע בה.

מלחמת המלכים

תחילתו של פרק י"ד בספר בראשית מציגה בפנינו סיפור היסטורי על חמשת המלכים המקומיים ששועבדו על ידי מלכי הצפון ומרדו בהם, ולאחר מכן יש תיאור של מסע העונשין של ארבעת מלכי הצפון. אבל אם נעיין בפסוקים, אפשר לראות אותם לא רק כתיאור היסטורי ניטרלי, אלא כתיאור של מהלך של שכר ועונש המוכר לנו היטב מימי הבית הראשון.

בתולדותיהן של ממלכות ישראל ויהודה מופיע כמה פעמים דגם שבו תושבי הארץ חוטאים, ובעקבות כך הקב"ה מביא עליהם את עולה של אימפריה מצפון. בתחילה העול בה לידי ביטוי בשעבוד ומס, אבל לאחר תקופה מסוימת בני ישראל מורדים, ובעקבות כך נענשים במסעות צבאיים, שבשלב הראשון מביאים עליהם גלות חלקית ובסופו של דבר הסתיים האירוע בחורבן מוחלט. 

אם נחזור לפרשת סדום, הרי כבר בפרק י"ג, כאשר נפרד לוט מאברהם ובחר ללכת לכיכר הירדן, נכתב: "וְאַנְשֵׁי סְדֹם רָעִים וְחַטָּאִים לה' מְאד" (בר' יג:ט-יב). ניתן לראות את המסופר בהמשך כעונש שמביא הקב"ה על החוטאים – תחילה שיעבוד ואז מרידה, שבעקבותיה בא מסע עונשין:

שְׁתֵּים עֶשְׂרֵה שָׁנָה עָבְדוּ אֶת כְּדָרְלָעֹמֶר וּשְׁלֹשׁ עֶשְׂרֵה שָׁנָה מָרָדוּ. וּבְאַרְבַּע עֶשְׂרֵה שָׁנָה בָּא כְדָרְלָעֹמֶר וְהַמְּלָכִים אֲשֶׁר אִתּוֹ... וַיֵּצֵא מֶלֶךְ סְדֹם וּמֶלֶךְ עֲמֹרָה וּמֶלֶךְ אַדְמָה וּמֶלֶךְ צְבוֹיִם וּמֶלֶךְ בֶּלַע הִוא צֹעַר וַיַּעַרְכוּ אִתָּם מִלְחָמָה בְּעֵמֶק הַשִּׂדִּים... וַיִּקְחוּ אֶת־כָּל רְכֻשׁ סְדֹם וַעֲמֹרָה וְאֶת כָּל אָכְלָם וַיֵּלֵכוּ.

על פי מה שכתוב בהמשך, שאברהם השיב "גַם אֶת הַנָּשִׁים וְאֶת הָעָם" (בר' יד:טז), ניתן להבין שהמסע הצבאי הסתיים בהגליה של רוב תושבי סדום. 
אם כנים דברינו, והמלחמה אכן הייתה פורענות ראויה מהשמיים לחוטאים, נראה שמעורבותו של אברהם, שאמנם נבעה מרצונו להציל את לוט, הביאה בסופו של דבר לשחרור אנשי העיר ולהחזרת העיר ומלכה למעמדם הקודם, ​ולשיבוש התוכנית הא-לוהית להענשת סדום. 

הן בפרשות הברכות והקללות שבתורה, והן בספרי הנביאים בתיאור חורבן ישראל ויהודה,  אנחנו פוגשים מהלך ברור של פורענות מתגלגלת ומחריפה, כאשר כל שלב ניתן לתיקון לפני השלב החמור יותר הבא. ייתכן שהליכתם של אנשי סדום לגלות בפרשת לך-לך הייתה חוסכת את הפורענות החריפה בהרבה שהגיעה בפרשתנו ​– השמדת העיר על כל אנשיה ורכושה. קריאה כזו מטילה על אברהם אחריות עקיפה מסוימת למצבה של סדום כפי שמתואר בפרשתנו, וממילא היא יכולה להסביר גם את הרצון לערב אותו בדיון על סופה של העיר. 
ניתן למצוא נימה של ביקורת על התנהלותו של אברהם גם בדברי חז"ל, וטענה שלא היה צריך להשיב את כל אנשי סדום למלך סדום לאחר המלחמה:

מִפְּנֵי מָה נֶעֱנַשׁ אַבְרָהָם אָבִינוּ וְנִשְׁתַּעְבְּדוּ בָּנָיו לְמִצְרַיִם מָאתַיִם וְעֶשֶׂר שָׁנִים... רַבִּי יוֹחָנָן אָמַר: שֶׁהִפְרִישׁ בְּנֵי אָדָם מִלְּהִכָּנֵס תַּחַת כַּנְפֵי הַשְּׁכִינָה, שֶׁנֶּאֱמַר: ״תֶּן לִי הַנֶּפֶשׁ וְהָרְכֻשׁ קַח לָךְ״ (נדרים לב ע"א).
רש"י: "תן לי הנפש והרכוש קח לך – ולא היה לו לעשות כן שהיה לו לגיירם". 

כפי שאנו רואים בפרשתנו, אנשי סדום לא למדו את הלקח ולא תיקנו את דרכם. כך שכמה שנים לאחר מכן, כאשר יידרש הקב"ה לדון את סדום שוב, העונש שיוטל עליהם יהיה חמור וקשה יותר. 

"לַעֲשׂוֹת צְדָקָה וּמִשְׁפָּט"

פעולותיו של אברהם במלחמת המלכים ולאחריה מלמדות על מידת החסד שטבועה בו. אברהם שיצא להציל את לוט, הצדיק בסדום, הציל בזכותו את כל העיר מגלות. מידת החסד הגדולה של אברהם הובילה אותו לנסות להציל את אנשי סדום בזכות הצדיקים שבה גם בפרשת וירא, אל מול רצון הקב"ה להשמיד את העיר. על פי פירושנו זה, אפשר לראות את עיקר ההנמקה לפנייתו של הקב"ה לאברהם בעניין סדום במילה "משפט": "לַעֲשׂוֹת צְדָקָה וּמִשְׁפָּט". אברהם איש החסד ניסה להציל את סדום, אלא שהקב"ה ביקש ללמדו שנדרש איזון בין מידת החסד לבין הצורך להיפרע מהרשעים: "כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט" (בר' יח:יט). 

לעיתים, הצדק דורש עשיית משפט – הקב"ה משרטט כאן לאברהם (ולדורות שיבואו אחריו) קו מנחה, לפיו יש למצוא איזון בין החסד לבין המשפט והדין. לעיתים אין ברירה, עשיית הצדק דורשת שהמשפט יגבר, ומידת הדין נמתחת ומכלה את הרשעה (כפי שקרה בסדום).
 ולעיתים, דווקא השימוש המופרז במידת החסד עלול להביא בסופו של דבר לצורך בדין קשה יותר ובפורענות חמורה יותר. 

מידת החסד אינה יכולה לעמוד לבדה – מפני תיקון העולם.

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

[image: image7.png]wiaw a1



 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

עורכת לשון: רחל הכהן שיף

*   יונתן מוניץ, מורה בישיבת אורות יהודה, אפרת.


�  ובדרך דומה פרשו גם רש"י, רשב"ם ובכור שור על אתר. רש"י גם מוסיף שהיות שאברהם הוא אב המון גויים, לא ראוי לפגוע בבניו בלי להודיעו מראש.


�  כך גם מפרש רלב"ג על אתר.


� ראוי להדגיש שכפי שאברהם הציל את לוט במלחמת המלכים, גם הקב"ה דאג להציל את הצדיק ולחלצו מהפורענות, אבל לא במחיר של אי עשיית דין ברשעים.

